google/wiki40b huggingface dataset:
Ξενιάκος Ηρακλείου

Απογραφές

Το χωριό Ξενιάκος δεν αναφέρεται στις βενετικές απογραφές ούτε στις τουρκικές. Μόλις το 1881 αναφέρεται ότι είχε 156 Χριστιανούς κατοίκους. Επίσης, το 1881 έχουμε και την πρώτη αναφορά στο Κατωφύγι, το οποίο είχε 100 Χριστιανούς κατοίκους. Σήμερα οι κάτοικοι ασχολούνται με τη γεωργία και με την κτηνοτροφία.

Ονομασία - Ιστορία

Το χωριό ιδρύθηκε γύρω στα 1600 από κάποιον ξένο ονόματι Ντάμπαχης, ο οποίος έκτισε ένα μικρό Μετόχι, στο σημείο που είναι σήμερα τα τελευταία σπίτια στο δρόμο που οδηγεί στο Κατωφύγιον.Εκεί διατηρούνταν επί πολλά χρόνια μια ταβέρνα της εποχής. Με το πέρασμα των χρόνων, το χωριό μεγάλωσε και πήρε τη μορφή που έχει σήμερα. Επειδή ήταν ξένος ο Ντάμπαχης που το ίδρυσε, το χωριό έλαβε την ονομασία Ξενιάκος (αναφέρεται και Ξενιάκω).
Το χωριό Ξενιάκος δεν αναφέρεται στις βενετικές απογραφές ούτε στις τουρκικές. Μόλις το 1881 αναφέρεται ότι είχε 156 Χριστιανούς κατοίκους.Επίσης, το 1881 έχουμε και την πρώτη αναφορά στο Κατωφύγι, το οποίο είχε 100 Χριστιανούς κατοίκους. Σήμερα οι κάτοικοι ασχολούνται με τη γεωργία και με την κτηνοτροφία.
Παρ' όλα αυτά ο Ξενιάκος υπήρχε τουλάχιστον από το 1670 και αναφέρεται απλά ως μετόχι της Εμπάρου.
Στην απογραφή του Καστροφύλακα το 1583 η Έμπαρος αναφέρεται με 280 άντρες για εργασία, 213 παιδιά, 15 γέρους και 531 γυναίκες, σύνολο (;) 939 άτομα. Είναι δυνατόν να μην αναφέρεται και στους πέριξ οικισμούς;
Επέρχεται η επιδημία πανούκλας του 1592 και στην τουρκική απογραφή του 1671 για φορολογική χρήση αναφέρεται η Έμπαρος μετά των μετοχίων και εξαιρουμένων ανηλίκων , γερόντων και κληρικών να διαθέτει χριστιανούς 54 πλούσιους, 81 μεσαίας τάξης, 34 πτωχούς,δηλαδή 169 άτομα.
Ο Μ. Χουρμούζης Βυζάντιος αναφέρει το 1832 τον Ξενιάκο ως Μετόχι με 7 χριστιανικές οικογένειες και δύο εκκλησίες ενώ πριν το 1821 διέθετε 30 χριστιανικές οικογένειες, 7 οθωμανικές και δὐο εκκλησίες και το επάγγελμα αυτών ανθρακοποιοί.
Τα αντίστοιχα στοιχεία για την Έμπαρο είναι: πριν το 1821 , 5 χριστιανικές και 120 οθωμανικές με 16 εκκλησίες και 9 ελαιοτριβεία, ενώ  το 1832 είχε 4 χριστιανικές, 52 οθωμανικές οικογένειες, 1 εκκλησία, 1 τζαμί και 2 ελαιοτριβεία. 
Οι κάτοικοί του Ξενάκου έλαβαν μέρος σ' όλες τις επαναστάσεις από την εποχή του Κρητικού πολέμου (1645-1669) ως την Ένωση (1913). Ο Γεώργιος Αντωνακάκης, οπλαρχηγός και Εμμανουήλ Περάκης, καπετάνιος,ήταν Ξενιακιανοί ( αναγνωρισμένοι επίσημα έπαιρναν αργότερα τιμητική σύνταξη) που δέχονταν εντολές από τον Αρχηγό Εμπάρου Μιχαήλ Τυλιανάκη ή Παπίτσα. Πήραν δε μέρος με τ' ασκέρι τους στη λεγόμενη "Μάχη της Εμπάρου που έγινε στις 28 Μαΐου 1878, εμπόδισαν δε πολλές φορές τους Τούρκους να περάσουν προς το Οροπέδιο Λασιθίου, κρατώντας καίριες θέσεις στις ορεινές περιοχές του χωριού.
ΜακΚήν Νήσος

Γεωγραφία

Το ΜακΚήν είναι ένα κατα προσέγγιση οωειδούς σχήματος νησί, με διάμετρο λιγότερο από 1 χμ. Περικυκλώνεται από έναν αβαθή ύφαλο, με μια παραλιακή ράχη από κοραλλιογενή άμμο και χαλίκια που περιβάλλουν τον δακτύλιο του νησιού, και υψώνεται στα 5 μέτρα πάνω από το επίπεδο της θάλασσας. Το κέντρο του νησιού είναι χαμηλωμένο, με μια ρηχή, πολύ αλατισμένη, με δαντελωτά αποθέματα γκουανό, λιμνοθάλασσα που καταλαμβάνει το κέντρο του νησιού. Δεν έχει δέντρα, αλλά 7 βοτανώδη είδη φυτών ζουν στο νησί. Το ΜακΚήν έχει τον μεγαλύτερο φωλιάζοντα πληθυσμό μικρής φρεγάτας (Fregata ariel), με πληθυσμό που υπερβαίνει τα 85.000 πουλιά. Έχουν περιγραφεί 29 είδη πουλιών που επισκέπτονται το νησί. Το μόνο θηλαστικό είναι ο Πολυνησιακός αρουραίος, κάτι που υποδεικνύει την προϊστορική ανακάλυψη του νησιού από Πολυνήσιους ναυτικούς. Υπάρχει επίσης και ένα είδος γκέκο (είδος σαύρας) που κατοικεί στα νησιά. Δεν υπάρχει πηγή φρέσκου νερού, ούτε και μέρος που να μπορεί να λιμνάσει βρόχινο νερό.

Ανακάλυψη και χαρτογράφηση

Η ΜακΚήν Νήσος ήταν το πρώτο νησί της ομάδας Φοίνικα που καταγράφηκε και ονοματίστηκε, Ανακαλύφθηκε στις 28 Μαΐου 1794 από τον Βρετανό καπετάνιο Χένρυ Μπάρμπερ, του πλοίου Άρθουρ, ενώ ταξίδευε από τον Κόλπο Μπότανυ της Νέας Νότιας Ουαλίας της Αυστραλίας προς την βορειοδυτική ακτή της Αμερικής. Ο Μπάρμπερ είδε το ακατοίκητο νησί στις 28 Μαΐου και το ονόμασε "Ντράμοντς Νήσος", και το κατέγραψε στις συντεταγμένες 3°40'Ν, 176°51'Δ. Η Ώλμπανυ Σέντινελ ανέφερε ότι το "μικρό αμμώδες νησί...είναι πολύ χαμηλό και δεν μπορεί να το δει κάποιος από το κατάστρωμα σκάφους μακρύτερα από τα 8 με 10 χμ". Αργότερα μετονομάστηκε σε "Άρθουρ Νήσος" και έτσι αναγραφόταν σε χάρτες της εποχής στις συντεταγμένες 3°30'Ν, 176°0'Δ.
Τα ακόλουθα χρόνια αναφέρθηκε και επισκέπτηκε από πολλά πλοία, συμπεριλαμβανομένων των: φαλαινοθηρικό Ιαπωνία το 1830 (υπό τον καπετάνιο Σουμπαέλ Τσέης), τον Καπετάνιο Ουόρθ (1832) που το πέρασε για την Ονοτόα και ένα άγνωστο φαλαινοθηρικό το 1834, που το ονόμασε "Ουΐγκραμς Νήσος".
Χαρτογραφήθηκε από τον Πλοίαρχο Τσαρλς Ουΐλκς της Αμερικανικής Εξερευνητικής Αποστολής στις 19 Αυγούστου 1840, και ξαναονομάστηκε από το όνομα ενός από το πλήρωμα του. Όμως, η Άρθουρ Νήσος παρέμενε αμφισβητίσημη και "έχριζε επιβεβαίωσης" μέχρι τουλάχιστον το 1871, όταν κατατάχτηκε στον Κατάλογο του Φίντλεϋ, χρησιμοποιώντας χάρτες του χαρτογράφου Τζων Άρροουσμιθ.
Αντιστάθμιση κεντρικής θέρμανσης

Με τον όρο αντιστάθμιση, στις εγκαταστάσεις κεντρικής θέρμανσης με νερό ως μέσο μεταφοράς της θερμότητας, εννοούμε τη λειτουργία ρύθμισης της θερμοκρασίας προσαγωγής του θερμού νερού ανάλογα με τη θερμοκρασία περιβάλλοντος.
Ιδιαίτερα κατά τους φθινοπωρινούς και ανοιξιάτικους μήνες, και ενώ λειτουργεί η κεντρική θέρμανση του κτιρίου, παρατηρείται συχνά περιοδική αύξηση ή μείωση της θερμοκρασίας χώρου η οποία υπερβαίνει σημαντικά τα όρια άνεσης των ανθρώπων που ζουν ή εργάζονται σε αυτόν. Το φαινόμενο αυτό οφείλεται στην έλλειψη αντιστάθμισης στην εγκατάσταση θέρμανσης και επιφέρει έλλειψη άνεσης και σπατάλη χρημάτων.
Η αιτία βρίσκεται στο ότι η ισχύς των σωμάτων που τοποθετούνται σε ένα χώρο υπολογίζεται ώστε να μπορούν να ανταποκριθούν στις ανάγκες θέρμανσης, όταν στο περιβάλλον επικρατούν οι αντιξοότερες συνθήκες. Βέβαια οι συνθήκες αυτές στη διάρκεια της χειμερινής περιόδου θα επικρατήσουν ελάχιστες φορές ή και καθόλου. Αυτό σημαίνει ότι, αν η θερμοκρασία δεν ελέγχεται από ένα θερμοστάτη χώρου, όπως π.χ. σε μια πολυκατοικία χωρίς αυτονομία, οι χώροι θα υπερθερμαίνονται, με αποτέλεσμα τη σημαντική απώλεια θερμικής ενέργειας. Δεν είναι λίγες οι φορές που σε πολυκατοικίες χωρίς αυτονομία, όπου η εγκατάσταση λειτουργεί με χρονοδιακόπτη, οι κάτοικοι των διαμερισμάτων να ανοίγουν τα παράθυρα για να μειώσουν τη θερμοκρασία του χώρου τους, ενώ ελάχιστοι είναι αυτοί που κλείνουν τους διακόπτες των σωμάτων, όπως είναι το σωστό.
Ιερεμίας Καββαδίας

Βιογραφία

Γεννήθηκε στη Λευκάδα το 1693 ή το 1703 και ήταν γιος ιερέα. Σύμφωνα με μια άποψη το κοσμικό του όνομα ήταν Ιωάννης Βαπτιστής και φέρεται να σπούδασε στην Πάδοβα. Κατά τη δεκαετία του 1720 εγκαταστάθηκε στην Κέρκυρα όπου έζησε το υπόλοιπο της ζωής του διδάσκοντας επί σειρά ετών φιλοσοφία και ελληνική φιλολογία πρώτα ως οικοδιδάσκαλος και αργότερα ως καθηγητής στο δημόσιο Κοινό Φροντιστήριο της Κέρκυρας. Ανάμεσα στους μαθητές του συμπεριλαμβάνονταν οι Ευγένιος Βούλγαρης και Νικηφόρος Θεοτόκης. Μάλιστα με τον δεύτερο συνεργάστηκε αργότερα (1758 - 1766) στη λειτουργία του Κοινού Φροντιστηρίου. Το ίδιο έτος (1766) εξέδωσε στη Λειψία ανθολογία ποιημάτων των μαθητών του υπό τον τίτλο Άνθη Νεοθαλή.
Παράλληλα ως ιερέας, ο Καββαδίας υπήρξε από το 1741 μέχρι το θάνατό του εφημέριος του ναού της Υπεραγίας Θεοτόκου των Στερεωτών. Απεβίωσε την 16η Νοεμβρίου του 1781 και θάφτηκε στο ναό της Παναγίας Κρεμαστής.
Στρατηγίς Χασαναρά

Η Στρατηγίς Χασαναρά, ήταν διοικητική διαίρεση της Βυζαντινής Αυτοκρατορίας, ήταν ένα από τα μικρά σε έκταση αλλά και συνοριακά Θέματα που αποκαλούνταν στρατηγίδες.
Βρισκόταν στην Μεσοποταμία, κάστρο με την γύρω περιοχή, και αρχικά ήταν στρατηγίδα του Θέματος Μεσοποταμίας κι έπειτα του Δουκάτου της Έδεσσας, το 1036 αναφέρεται ότι στην διοίκηση του στρατηγού της είχε 5000 άντρες.
Βρισκόταν κοντά στα Σαμόσατα και σήμερα ταυτίζεται με το κάστρο Χισν αρ Ραν.
Φρειδερίκος Γουλιέλμος του Μεκλεμβούργου-Σβερίν

Βιογραφία

Ήταν ο πρωτότοκος γιος του Φρειδερίκου δούκα του Μεκλεμβούργου-Γκράμπο και της Χριστίνας-Βιλελμίνης, κόρης του Γουλιέλμου-Χριστοφόρου λαντγκράβου της Έσσης-Χόμπουρκ.
Το 1713 απεβίωσε στο Μάιντς σε ηλικία 38 ετών, χωρίς νόμιμα τέκνα. Τον διαδέχθηκε ο δευτερότοκος αδελφός του Κάρολος-Λεοπόλδος.
Ίσθμια

Τα Ίσθμια ήταν εορταστικά αγωνίσματα της αρχαίας Ελλάδας.

Ιστορική αναδρομή

Σύμφωνα με την μυθολογία, ιδρυτής του θεσμού των Ισθμίων ήταν ο Ποσειδώνας, κατά άλλους ο Θησέας. Η ιστορία τους αρχίζει το 582 π.Χ. όταν διοργανώθηκαν για πρώτη φορά. Ξέρουμε ότι ήταν σημαντικά αγωνίσματα, αν και όχι τόσο όσο οι Ολυμπιακοί Αγώνες και τα Πύθια, αφού ο Σόλων είχε τάξει σε κάθε Αθηναίο πρωταθλητή των Ισθμίων βραβείο 100 δραχμών. 
Διοργανώνονταν κάθε δύο χρόνια, στα μέσα του καλοκαιριού και κρατήθηκαν μέχρι τον καιρό της Ρωμαϊκής Αυτοκρατορίας. Κάθε δύο χρόνια συνέπιπταν με τους Ολυμπιακούς αγώνες. 
Η διεξαγωγή των αγώνων γίνονταν από την πόλη της Κορίνθου, μέχρι το 146 π.Χ., όταν η Κόρινθος καταστράφηκε και η διεξαγωγή πέρασε στα χέρια της Σικυώνας μέχρι που να ξανακτιστεί η Κόρινθος.

Το εορταστικό πρόγραμμα

Τόπος διοργάνωσης ήταν το ιερό δάσος με πεύκα στον Ισθμό της Κορίνθου. Εκεί βρίσκονταν ο ναός του Ποσειδώνα και ο αγωνιστικός ιππόδρομος, το στάδιο, το θέατρο και ένα γυμναστήριο, το «Κράνειο». 
Περιελάμβαναν αγώνες γυμναστικής, δρόμου, πάλης, πυγμαχίας, παγκράτιο και πένταθλο. Αργότερα το πρόγραμμα επεκτάθηκε έτσι ώστε να συμπεριλαμβάνει και αγώνες ιππασίας και αρματοδρομίες. Αργότερα το πρόγραμμα συμπληρώθηκε έτσι ώστε να περιλαμβάνει και διαγωνισμό μουσικής, ποίησης και ρητορικής.
Η τιμητική απονομή γίνονταν με κλαδί πεύκου, και φοίνικα, αργότερα με κλαδί αγριοσέλινου.
Εθνική Συρίας (ποδόσφαιρο ανδρών)

Ιστορία

Η εθνική ομάδα ποδοσφαίρου της Συρίας συμμετείχε το 1950 και το 1958 στα προκριματικά του Παγκοσμίου Κυπέλλου. Ήταν μία από τις πρώτες ομάδες της Μέσης Ανατολής που συμμετείχαν σε προκριματικά Παγκοσμίου Κυπέλλου. Μεταξύ του 1958 και του 1961, η ομάδα συνενώθηκε μαζί με αυτήν της Αιγύπτου και μετονομάστηκε σε Εθνική Ομάδα της Ηνωμένης Αραβικής Δημοκρατίας. Στα προκριματικά του Παγκόσμιου Κύπελλου Ποδοσφαίρου 2014  η Συρία αποκλείστηκε πολύ νωρίς και πολύ άδοξα. Εκείνη την εποχή οι Σύριοι θεωρούσαν ότι διέθεταν ομάδα που μπορεί να πάει πολύ ψηλά καθώς οι κυριότεροι παίχτες ήταν στην ακμή της καριέρας τους. Όμως μόλις στον πρώτο γύρο και ενώ είχαν αποκλείσει πολύ άνετα στον αγωνιστικό χώρο το Τατζικιστάν αποκλείστηκαν στα χαρτιά καθώς ο παίχτης Τζορτζ Μούραντ δεν είχε δικαίωμα συμμετοχής. Στα προκριματικά του Παγκόσμιου Κύπελλου Ποδοσφαίρου 2018 η Συρία έφτασε μια ανάσα από τη πρόκριση στη Ρωσία αλλά αποκλείστηκε στα μπαράζ από την Αυστραλία έχοντας και δοκάρι στο τελευταίο δευτερόλεπτο της αναμέτρησης. Σε λίγο καιρό θα αρχίσει τη προσπάθεια της για πρόκριση στο Παγκόσμιο Κύπελλο Ποδοσφαίρου 2022 που θα γίνει στην Ήπειρο της και συγκεκριμένα στο Κατάρ.
Πατμπινγκσού

Το Πατμπινγκσού (팥빙수) είναι δημοφιλές Κορεάτικο επιδόρπιο, που τρώγεται κυρίως το καλοκαίρι.

Είδη

Το Bingsu διατίθεται σε διάφορες γεύσεις. Το πράσινο τσάι και ο καφές είναι από τις συνηθέστερες γεύσεις.

Διαθεσιμότητα

Το Patbingsu βρίσκεται σε όλα τα φαστ-φουντ στην Κορέα, ειδικά το καλοκαίρι. Πωλείται κυρίως από τον Μάιο μέχρι τον Σεπτέμβριο.
Είναι επίσης πολύ διαδεδομένο όχι μόνο στην Κορέα αλλά και στην Αμερική, στο Λος Άντζελες, στη Νέα Υόρκη και στις κορεάτικες γειτονιές που βρίσκονται στην Αμερική.
Πρωτάθλημα Ε.Π.Σ. Πειραιώς 1936-37

Στο πρωτάθλημα της Ε.Π.Σ. Πειραιώς 1936-37 επέστεψαν οι δυο δημοφιλείς πειραϊκοί σύλλογοι: Ολυμπιακός και Εθνικός Πειραιώς, καθώς καταργήθηκε το σύστημα της Εθνικής κατηγορίας και οι ομάδες των ιδρυτικών Ενώσεων Πειραιώς, Αθηνών και Μακεδονίας επέστρεψαν στα τοπικά τους πρωταθλήματα, οι νικητές των οποίων κερδίζουν την συμμετοχή στο Πανελλήνιο πρωτάθλημα για την ανάδειξη του πρωταθλητή Ελλάδας. Πρωταθλητής αναδείχθηκε ο Ολυμπιακός που μετείχε στο Πανελλήνιο πρωτάθλημα ποδοσφαίρου ανδρών 1936-1937, το οποίο κατέκτησε. 
Η τελετή έναρξης του Πειραϊκού πρωταθλήματος για την περίοδο 1936-37 έγινε την Κυριακή 18 Οκτωβρίου 1936, πριν από τον αγώνα Ολυμπιακός - Μικτή Αγγλικού Στόλου 2-0, στην οποία μετείχαν παίκτες της Άρσεναλ και της Άλμπιον. Στην τελετή συμμετείχαν όλα τα Πειραϊκά σωματεία με τις πλήρες ομάδες τους, τα λάβαρά τους και τις σημαίες τους. Συγκεκριμένα, παρέλασαν οι 14 συνολικά ομάδες του Πειραιά κατά την ακόλουθη σειρά: Εθνικός, Ολυμπιακός, Άμυνα, Άρης, Θησεύς, Νεάπολις, ΑΕΚ Πειραιώς, Αργοναύτης, Ατρόμητος, Μοσχάτο, Προοδευτική, Φαληρική, Φαληρικός και Φίλαθλοι. Ακολούθως, ο υπουργός και φίλαθλος Κώστας Κοτζιάς απένειμε το κύπελλο του πρωταθλήματος Ελλάδας 1935-36 στον πρωταθλητή Ολυμπιακό, το κύπελλο του πρωταθλήματος Α' Κατηγορίας Πειραιώς 1935-36 στον πρωταθλητή Θησέα και το κύπελλο πρωταθλήματος Β' Κατηγορίας Πειραιώς 1935-36 στον πρωταθλητή Άρη.
Λιοντάρι του βορειοανατολικού Κονγκό

Χαρακτηριστικά και συμπεριφορά

Το λιοντάρι του βορειοανατολικού Κονγκό ακολουθεί το μέσο όρο μεγέθους των λιονταριών,με μήκος για τα αρσενικά 1,7-2,5 μέτρα και για τα θηλυκά από 1,6 εώς 1,9 μέτρα.Το βάρος επίσης κυμαίνεται από 170-250 κιλά για τα αρσενικά και 160-200 κιλά για τα θηλυκά.Η χαίτη των αρσενικών είναι μικρή,αλλά πολύ πυκνή,προστατεύοντας τα λιοντάρια κατά τη διάρκεια της μάχης με άλλα αντίζηλα αρσενικά.Όπως και στα άλλα υποείδη λιονταριών,η λιονταρίνα αναλαμβάνει το κυνήγι,ενώ το αρσενικό αναλαμβάνει τη φρούρηση και την προστασία της περιοχής.

Διατροφή

Το λιοντάρι του βορειοανατολικού Κονγκό τρέφεται με γκνου,βουβάλια,καμηλοπαρδάλεις,γαζέλες, ιμπάλα και αντιλόπες,αλλά δε λέει ποτέ όχι στις εύκαιρες τροφές.Για παράδειγμα έχει αναφερθεί ότι ένα λιοντάρι χτύπησε μια στρουθοκάμηλο που κλωσούσε τη φωλιά της,τη σκότωσε και την καταβρόχθισε μαζί με τα αυγά της.Πολλές φορές έχουνε ιδωθεί λιοντάρια να τρώνε χελώνες,σκαντζόχοιρους ή και μικρότερα σαρκοφάγα,όπως τσακάλια,μικρά γατόπαρδων και λεοπαρδάλεων,ή και ενήλικα άτομα,ακόμα και μικρά αντίπαλων λιονταριών.
Γιαναούλ

Ιστορία

Ένας οικισμός στη θέση της σύγχρονης πόλης ήταν γνωστός από το πρώτο μισό του 18ου αιώνα. Το καθεστώς πόλης χορηγήθηκε το 1991.

Διοικητικές και δημοτικής κατάστασης

Εντός του πλαισίου των διοικητικών διαιρέσεων, το Γιαναούλ εξυπηρετεί ως το διοικητικό κέντρο της επαρχίας Γιαναούλσκι, παρόλο που αποτελεί μέρος της. Ως διοικητική διαίρεση, είναι ενσωματωμένη ξεχωριστά ως πόλη δημοκρατικής σημασίας του Γιαναούλ—διοικητική διαίρεση με καθεστώς ίσο με αυτό των επαρχιών. Ως δημοτική διαίρεση, η πόλη δημοκρατικής σημασίας του Γιαναούλ είναι ενσωματωμένη στο Δημοτικό Διαμέρισμα Γιαναούλ, ως Αστικός Οικισμός Γιαναούλ.
Γιάννος Λαμάρης

Βιογραφικά στοιχεία

Ο Γιάννος Λαμάρης γεννήθηκε στη Λεμεσό στις 14 Οκτωβρίου 1955. Ομιλεί, πέρα από την ελληνική, την αγγλική γλώσσα. Σπούδασε διοίκηση επιχειρήσεων στην Ανωτάτη Σχολή Οικονομικών και Εμπορικών Επιστημών Αθηνών (ΑΣΟΕΕ). Εργάστηκε ως εμποριολόγος.
Είναι νυμφευμένος με τη Νίκη Παπαϊωάννου και έχει δύο κόρες.

Πολιτική διαδρομή

Την περίοδο 1983-1993 διετέλεσε επαρχιακός γραμματέας της Ενιαίας Δημοκρατικής Οργάνωσης Νεολαίας (ΕΔΟΝ) Λεμεσού. Την περίοδο 1989-1993 ήταν μέλος του Κεντρικού Συμβουλίου και της Κεντρικής Γραμματείας της ΕΔΟΝ. Επιπλέον, ήταν μέλος της Επαρχιακής Επιτροπής και της Επαρχιακής Γραμματείας ΑΚΕΛ Λεμεσού. Το 1990 έγινε μέλος της Κεντρικής Επιτροπής του ΑΚΕΛ και το 2010 μέλος του Πολιτικού Γραφείου της Κεντρικής Επιτροπής του κόμματος.
Στις Δημοτικές εκλογές του 1991 εκλέχθηκε δημοτικός σύμβουλος στον Δήμο Λεμεσού με το ΑΚΕΛ, θέση στην οποία επανεκλέχθηκε στις Δημοτικές εκλογές του 1996. Στη δεύτερη θητεία του ήταν υπεύθυνος της δημοτικής ομάδας του ΑΚΕΛ.
Στις βουλευτικές εκλογές του 2001 εκλέχτηκε για πρώτη φορά βουλευτής στην Εκλογική Περιφέρεια Λεμεσού με το ΑΚΕΛ. Επανεκλέχθηκε στις βουλευτικές εκλογές του 2006 και στις βουλευτικές εκλογές του 2011. Δεν επαναδιεκδίκησε εκλογή στις επόμενες βουλευτικές εκλογές καθώς το καταστατικό του ΑΚΕΛ απαγορεύει την υποψηφιότητα προσώπων που συμπλήρωσαν τρεις θητείες.
Ως βουλευτής, διετέλεσε πρόεδρος της Κοινοβουλευτικής Επιτροπής Εσωτερικών και της Κοινοβουλευτικής Επιτροπής Περιβάλλοντος, αναπληρωτής πρόεδρος της Ad Hoc Κοινοβουλευτικής Επιτροπής για τις Κυπριακές Αερογραμμές και μέλος της Ad Hoc Κοινοβουλευτικής Επιτροπής για τον Κανονισμό της Βουλής, μέλος της Κοινοβουλευτικής Επιτροπής Οικονομικών και Προϋπολογισμού και κοινοβουλευτικός εκπρόσωπος του ΑΚΕΛ.
Βλαντιμίρ Πέτροβιτς

Καριέρα

Ο Πέτροβιτς ξεκίνησε την καριέρα του από την Παρτιζάν Βελιγραδίου σε ηλικία δεκαεπτά ετών και στα τρία χρόνια που παρέμεινε στον σύλλογο, κατέκτησε τρία πρωταθλήματα και ένα κύπελλο Σερβίας. Στην συνέχεια, μεταγράφηκε στην Μπόρατς Τσάτσακ και την Ζόρκα Σαμπάτς, πριν υπογράψει το καλοκαίρι του 1999 στον Άρη Θεσσαλονίκης. Με τους "κίτρινους" αγωνίστηκε σε 17 παιχνίδια στην πρώτη του σεζόν και 24 ακόμη το 2000-01, πετυχαίνοντας συνολικά 186 πόντους σε 41 αγώνες (Μ.Ο. 4,6).
Την σεζόν 2001-02 φόρεσε την φανέλα του ΚΑΟΔ, όπου αγωνίστηκε σε όλους τους αγώνες της κανονικής περιόδου του πρωταθλήματος με μέσο όρο 11,6 πόντων, με την ομάδα της Δράμας να μην καταφέρνει να αποφύγει τον υποβιβασμό.
Το 2002-03 υπέγραψε στην ισπανική Κάθερες αλλά στα μέσα της σεζόν μεταγράφηκε στην Άλμπα Βερολίνου, στην οποία παρέμεινε και για τη σεζόν 2003-04. Με την γερμανική ομάδα αγωνίστηκε συνολικά σε 57 αγώνες, σκοράροντας 692 πόντους (Μ.Ο. 12,1) και κατακτώντας το νταμπλ το 2003.
Την σεζόν 2004-05 ξεκίνησε στην ισπανική Μπρέογκαν και ολοκλήρωσε την χρονιά στην Ιταλία και την Μοντεπάσκι Σιένα, πριν επιστρέψει στον Άρη το 2005-06 βοηθώντας τους "κίτρινους" να κερδίσουν την έξοδο τους στην Ευρωλίγκα.
Ακολούθησε η πορεία του στην Παρί-Λεβαλουά, την Βίρτους Μπολόνια, στην σέρβικη Μέγκα Βιζούρα και στην πολωνική Άνβιλ Βλότσλαβεκ, πριν επιστρέψει στην Ελλάδα και τον Πανελλήνιο για την σεζόν 2008-09.
Την επόμενη χρονιά αγωνίστηκε με την ομάδα του Ηρακλή για το πρωτάθλημα της Α2 βοηθώντας την ομάδα της Θεσσαλονίκης να κερδίσει την άνοδο της στην ανώτερη κατηγορία. Παρέμεινε στους "κυανόλευκους" και την επόμενη σεζόν αλλά η ομάδα του Ηρακλή κατατάχθηκε τελευταία και υποβιβάστηκε.
Το καλοκαίρι του 2011 υπέγραψε στον Απόλλωνα Πατρών, με τον οποίο αγωνίστηκε σε 21 αγώνες για το πρωτάθλημα της Α2, σκοράροντας 327 πόντους (Μ.Ο. 15,5). Παρέμεινε εκεί για δύο ακόμη σεζόν παίζοντας στην πλειοψηφία των αγώνων της ομάδας για το πρωτάθλημα της Α1.
Το 2014 συμφώνησε με την ομάδα του Προμηθέα Πατρών, στην οποία παρέμεινε για δύο σεζόν.
Τζέρεμι Κόρμπιν

Διακρίσεις

Το 2013 ο Κόρμπιν τιμήθηκε με το Διεθνές Βραβείο Ειρήνης Γκάντι για τις "διαρκείς προσπάθειές του κατά την τριαντακονταετή του καριέρα ως μέλος της Βουλής για την υπεράσπιση των αξιών του Μαχάτμα Γκάντι για την κοινωνική δικαιοσύνη και τη μη βία".

Πολιτικές απόψεις

Ο Τζέρεμι Κόρπιν είναι παραδοσιακός εκπρόσωπος της αριστερής πτέρυγας των Εργατικών και, ως εκ τούτου, υποστηρικτής σοσιαλιστικών πολιτικών στην οικονομία. Στέκεται κατά των πολιτικών λιτότητας που εφαρμόζονται στη Βρετανία, την Ελλάδα και την υπόλοιπη Ευρώπη, με πολλές παρεμβάσεις κατά των πολιτικών του Διεθνούς Νομισματικού Ταμείου και υπέρ των αριστερών κινημάτων, όπως ο ΣΥΡΙΖΑ.
Δρ. Τζέκιλ και Μίστερ Χάιντ (ταινία 1941)

Πλοκή

Ο Δρ. Τζέκιλ πιστεύει πως ο άνθρωπος έχει δύο φύσεις: το καλό και το κακό. Πειραματίζεται πάνω τους, και κατά λάθος μεταμορφώνεται στον κακό του εαυτό, τον Χάιντ, που αρχίζει να πραγματοποιεί διάφορα εγκλήματα στο Λονδίνο.
Γυμνάσιο Καλαβρύτων

Το Γυμνάσιο Καλαβρύτων είναι δευτεροβάθμιο εκπαιδευτικό ίδρυμα της Ελλάδας στην πόλη των Καλαβρύτων. Είναι από τα παλιότερα εκπαιδευτικά ιδρύματα στην χώρα που ιδρύθηκε με Βασιλικό διάταγμα το 1882 αντικαθιστώντας το δημοσυντήρητο Ελληνικό σχολείο. Στα Καλάβρυτα λειτουργούσε Σχολή από το 1711 που την ίδρυσε ο Ηλίας Μηνιάτης εώς την επανάσταση του 1821. Μετά την επανάσταση κατά διαστήματα λειτούργησε γονεοσυντήρητη σχολή και αλληλοδιδακτικό σχολείο.
Το γυμνάσιο είχε πρώτο διευθυντή τον Γ. Παναγιωτόπουλο, αρχικά είχε μόνο μία τάξη και με τον προβιβασμό μαθητών την επόμενη χρονιά λειτούργησε Β' τάξη και την επόμενη Γ' και Δ' τάξη. Την δεκαετία του '30 οι μαθητές του κυκλοφορούσαν το μαθητικό περιοδικό "Μαθητική Ηχώ". To 1943 στο Ολοκαύτωμα των Καλαβρύτων το σχολείο πλήρωσε βαρύ φόρο αίματος, αφού εκτελέστηκαν όλοι οι καθηγητές και πολλοί μαθητές του. Οι καθηγητές που εκτελέστηκαν ήταν οι Αντώνης Οικονόμου (διευθυντής), ο Αντώνιος Δημόπουλος, ο Αθανάσιος Κουμάντος, ο Θωμάς Μεγακλής, ο Χρήστος Νικολακόπουλος, ο Αλέξανδρος Παπαδημητρίου, ο Δωρόθεος Παπαδημητρίου, ο Λεωνίδας Παπαχαραλάμπους.
Από το 1937 έως το 1948 το γυμνάσιο λειτουργούσε παράρτημα στο κοντινό χωριό Κέρτεζη σε οίκημα της οικογένειας Στριφτόμπολα. Το 1947 το γυμνάσιο γίνεται οκτατάξιο, το 1959 αλλάζει σε εξατάξιο και από το 1976 χωρίζεται σε γυμνάσιο-Λύκειο. 
Το γυμνάσιο αρχικά στεγάστηκε σε κτίριο στο κέντρο της πόλης όπου κάηκε το 1943 μαζί τα υπόλοιπα Καλάβρυτα, προσωρινά κατά την διάρκεια της Ιταλικής κατοχής είχε μεταφερθεί σε άλλο κτίριο. Μετά τον Β' παγκόσμιο πόλεμο στεγάστηκε σε ένα μικρό κτίριο με δύο δωμάτια μέχρι το 1946 που απέκτησε δικό του νεόκτιστο κτίριο. Το 1957 φωτιά καταστρέφει το κτίριο που κατασκευάζεται νέο από την αρχή, το 1976 προστίθεται νέα πτέρυγα.
Στο σχολείο έχουν διδάξει προσωπικότητες όπως ο συγγραφέας Γεώργιος Παπανδρέου, ο Π. Δολμπαράκης και άλλοι. Επίσης έχουν φοιτήσει ο μετέπειτα Πρόεδρος της Δημοκρατίας Κωστής Στεφανόπουλος, ο λογοτέχνης Αριστόβουλος Μάτεσις, ο θεατρικός συγγραφέας Σπύρος Παρεσιάδης, ο δημοσιογράφος Πάνος Καραγιάννης, ο Πάνος Πόλκας, ο Γιάννης Αγγούρης και άλλοι.
Όρμος Παντέλι

Ο Όρμος Παντέλι, ή Παντελής, είναι όρμος της νήσου Λέρου στα Δωδεκάνησα. Είναι ο τρίτος από Β. προς Ν. ανατολικός όρμος που ορίζεται βόρεια από το ακρωτήριο Παντελής και νοτιοανατολικά από το ακρωτήριο Βουρλίδια. Το άνοιγμά της εισόδου του του έχει εύρος 7 στάδια, ή 0,7 του μιλίου και η είσδυσή του προς τα δυτικά είναι περίπου 8 στάδια ή 0,8 μιλίου.
Ο όρμος αυτός κρίνεται ασφαλές αγκυροβόλιο προφυλαγμένο από τους νοτιοδυτικούς, δυτικούς, και βόρειους ανέμους. Στον μυχό του όρμου υφίσταται αλιευτικό καταφύγιο παρά το ομώνυμο χωριό της Λέρου. Λεπτομερείς ναυτιλιακές πληροφορίες για τoν όρμο παρέχει ο Ελληνικός Πλοηγός 4ος τόμος και ιδιαίτερα ο χάρτης ελληνικής έκδοσης: ΧΕΕ-4511, που καλύπτει τη Λέρο και τη νήσο Κάλυμνο.
Sans-culottes

Οι Sans-culottes η αλλιώς Αβράκωτοι , ήταν άνθρωποι που ανήκαν στην εργατική τάξη και στα χαμηλά στρώματα της αστικής τάξης, όπως π.χ μικρέμποροι, μισθωτοί κλπ, οι οποίοι συμμετείχαν ενεργά στο πολιτικό στίβο της Γαλλικής Επανάστασης. Ο όρος Αβράκωτος χρησιμοποιήθηκε για να περιγράψει αυτούς που φορούσαν παντελόνια και όχι βράκες μέχρι το γόνατο που φορούσαν οι αριστοκράτες. Έγιναν γνωστοί για τις ριζοσπαστικές τους απαιτήσεις σε κοινωνικά θέματα και τη συχνή χρήση βίας και εκφοβισμού. Χώρος δράσης των Αβράκωτων ήταν η Κομμούνα του Παρισιού.
Ιωάννης Σεργάκης

Οικογένεια

Ήταν γιος του Μιχαήλ Ι. Σεργάκη, διαπρεπή δικηγόρου και βουλευτή επί Κρητικής Πολιτείας, και μητέρα του ήταν η Ζαχαρώ Παπαδάκη από την Τουρλωτή Σητείας, αδερφή του Κ. Παπαδάκη, επίσης βουλευτή.

Νομική σταδιοδρομία

Ακολούθησε νομικές σπουδές στην Αθήνα και άρχισε να δικηγορεί σε ηλικία 22 ετών για περισσότερα από 50 χρόνια. Εργάστηκε ως δικηγόρος στο Πρωτοδικείο Λασιθίου και αναδείχτηκε ως ποινικολόγος.Παραστάθηκε σε πολύ σοβαρές δίκες όπως στη δίκη του ΑΣΠΙΔΑ. Κατά την περίοδο της χούντας βοήθησε ανθρώπους που δικάζονταν για αντιστασιακή δράση.

Πολεμική και αντιστασιακή δραστηριότητα

Πήρε μέρος στον Αλβανικό πόλεμο το 1941 και στην αντίσταση εναντίον των Γερμανών και τιμήθηκε με Χρυσό Αριστείο Ανδρείας.

Πολιτική σταδιοδρομία

Το 1945 σηματοδοτεί την κάθοδό του στην πολιτική. Αναδείχτηκε βουλευτής Λασιθίου για 6 φορές. Το 1956 εκλέγεται πρώτη φορά χωρίς σταυρούς λόγω του πλειοψηφικού, με τη Δημοκρατική Ένωση, μαζί με τον Κοθρή και το Χλουβεράκη . Κέρδισε ξανά τις εκλογές με το κόμμα της Ένωσης Κέντρου το 1963 και 1964 και με την Ένωση Κέντρου-Νέες Δυνάμεις το 1974 και 1977. Στις εκλογές του 1974 συγκέντρωσε 10.972 ψήφους και στις εκλογές του 1977 πήρε 8.873 ψήφους. Αποχώρησε από την ΕΔΗΚ (όπως είχε μετονομαστεί η Ένωση Κέντρου-Νέες Δυνάμεις από το 1976) το 1978 και δύο χρόνια αργότερα έγινε μέλος της ΝΔ, με την οποία εξελέγη βουλευτής στις εκλογές που διεξήχθησαν τον Οκτώβριο του 1981 συγκεντρώνοντας 6.955 ψήφους.
Το όνομά του φέρει κεντρικός δρόμος της Νεάπολης, που είναι και η γενέτειρά του.